Felvételi körkép – hol, hány pont jelenti a belépőt?
Míg a budapesti közgázra 98 ponttal is be lehet kerülni idén, a PSZF-re 112 pont a beugró. Ezt is túlszárnyalják azonban a Külkereskedelmi és a Vendáglátóipari Főiskola ponthatárai.
Pont tíz éve, az akkor még Budapesti Közgazdaságtudományi Egyetemre 111 ponttal lehetett bekerülni, ma már az Államigazgatási Főiskolával kibővült patinás intézmény a nappali, államilag finanszírozott első diplomás közgazdász szaka „csak” 98 ponttal várja a tanulni vágyókat. A pontok alapján olybá tűnik, hogy a gazdasági ismeretekre szomjazók a Közgáz elmélyült elméleti oktatása helyett a főiskolák gyakorlatiasabb képzését részesítették előnybe idén: a Budapesti Gazdasági Főiskolához tartozó PSZF budapesti közgazdász szakára 112 pont jelent belépőt (kihelyezett tagozatán Salgótarjánban 85, Zalaegerszegen 95 pont a határ), azaz csaknem 15 ponttal magasabb a határ, mint a Vámház körúti intézményben. Fontos azonban azt is megemlíteni, hogy a Közgázzal ellentétben a BGF-re pontduplázással is be lehet kerülni. Érdekesség, hogy a PSZF-en a közgazdász szakénál is több pontra volt annak szüksége annak, aki humánerőforrás menedzser akart lenni: itt 114 pont a határ.

Ponthatár 120 pont felett

Voltak főiskolák, egyetemek, ahova plusz pontok nélkül idén sem lehetett bekerülni, a határ ugyanis 120 pont fölé csúszott. A szintén a Budapesti Gazdasági Főiskola részeként működő Külkereskedelmi Főiskola legnépszerűbb gazdaságdiplomácia és nemzetközi menedzsment szakára idén csak 121 pont jelentett belépőt, a külgazdasági szakra „már” 119 ponttal is be lehetett „csusszani”.

A nemzetközi tanulmányok egyébként a Közgáz népszerűségi listáján is őrzi vezető helyét, amit jól jelez, hogy erre a szakra 114 ponttal lehet bekerülni. Le a kalappal azok előtt, akik a szintén Budapesti Gazdasági Főiskolához tartozó Kereskedelmi, Vendéglátóipari és Idegenforgalmi főiskolára jelentkeztek: a hagyományosan nagy népszerűségnek örvendő idegenforgalmi és szálloda szakra 120 pont volt a határ, és ettől alig marad el a kereskedelmi szak ponthatára (118).

Száz pont sem kell a jogász szakhoz

Csakúgy mint az egyetemi közgazdász szakok esetében, a jogászképzésbe való bekerülésre sincs szükség idén 100 pontra. Első diplomás, nappali képzéses, állami finanszírozású jogászképzésre az ELTE-n 96, Szegeden 85, Debrecenben és a Pázmány Péter Katolikus Egyetemen 82, Miskolcon és a Károli Gáspár Református Egyetemen 80, Győrben pedig 77 ponttal lehetett bekerülni.

Bölcsészkarok: vezet az angol és a pszichológia

Továbbra is nagy népszerűségnek örvendenek a nyelvszakok. Az ELTE angol szakára idén 108 pont jelentette a belépőt, míg Szegeden és a Károli Gáspár Református Egyetemen 100, Debrecenben 99, Pécsett pedig 93 pontnál húzták meg a vonalat. Németből idén Pécsen volt a legmagasabb (99) a ponthatár, az ELTE-re már egy ponttal kevesebbel is be lehettett kerülni. Olasz szakhoz 90 pontra sincs szükség, és a francia szak ponthatárai is inkább a 80-hoz, mint a 90-hez vannak közelebb az egyes egyetemeken. Magyar szakra az ELTE-n a legmagasabb (94 pont) a belépő.

Szegeden 104, Debrecenben és Pécsett 103, az ELTE-n pedig 102 pontra volt szükségük a pszichológiára felvételizőknek. Szociológiából az ELTE állította a legmagasabbra a mércét idén: ide 88 pont a határ, más egyetemekre kevesebbel is be lehet kerülni.

Jócskán száz pont fölött az orvosi és a biológusi szakok

A természettudományi szakok közül továbbra is a biológia a favorit: ide 112 pont a beugró, míg meterológus 85, matematikus 77, csillagász 75, fizikus pedig 72 ponttól is válhat valakiből az ELTE-n. Az általános orvosi szakok közül idén Debrecenben tették a legmagasabbra a lécet (106), Budapesten egy ponttal, Szegeden pedig két ponttal kevesebb is elég volt. Fogorvosi szakra viszont a fővárosban van a legtöbb pontra (107) szükség, Szegeden 105, Debrecenben pedig 104 pont is elegendő.

 

Ponthatárok a TOP10 intézményen

Eötvös Loránd Tudományegyetem
Pécsi Tudományegyetem
Szegedi Tudományegyetem
Budapesti Gazdasági Főiskola
Szent István Egyetem
Debreceni Egyetem
Budapesti Közgazd. és Államig. Egy.
Budapesti Műszaki és Gazd. Egyetem
Budapesti Műszaki Főiskola
Miskolci Egyetem

 Felvételi ponthatárok a TOP10 szakon

1. közgazdasági (egyetemi)
2. gazdálkodási (főiskolai)
3. jogász (egyetemi)
4. idegenforgalmi és szálloda (főiskolai)
5. műszaki informatikai (főiskolai)
6. kommunikáció (főiskolai)
7. angol nyelv és irodalom (egyetemi)
8. pszichológia (egyetemi)
9. magyar nyelv és irodalom (egyetemi)
10. történelem (egyetemi)
Belföld